Graadeen by skool vermoorArgieffoto Die departement van basiese onderwys het gesê ŉ leerder in gr. 1 by ŉ laerskool in Noordwes is dood toe ŉ gr. 11-leerder van ŉ ander skool hom aangeval het. Elijah Mhlanga, woordvoerder van die departement, het gesê die voorval het by Dikeledi Makapan Primary School in Makapanstad plaasgevind. Die gr. 11-leerder is van Mankala Technical High School. Die gr. 11-leerder het in die badkamer by die laerskool weggekruip. Hy het vermoedelik daar oornag sonder dat enigiemand anders daarvan bewus was. Die graadeen was die eerste seuntjie om die oggend die toilet te besoek toe hy aangeval is. Hy is ŉ paar keer met ŉ skerp voorwerp gesteek. Hy is na ŉ plaaslike kliniek geneem, maar het aan sy beserings beswyk en is dood verklaar. Die skoolhoof kon die vermeende aanvaller aankeer en het hom aan die polisie oorgegee. Mhlanga het gesê dit wil voorkom of die verdagte die graadeen geken het en hy was na bewering in ŉ romantiese verhouding betrokke met die graadeen se ouer sussie, wat ook ŉ leerder is by Mankala Technical High School. “Na bewering het die paartjie baklei en die beskuldigde het vermoedelik die jonger boetie geteiken. Die polisie sal egter die omstandighede rondom die tragiese voorval ondersoek.” Angie Motshekga, minister van basiese onderwys, het haar meegevoel met die familie van die seuntjie betuig. Jonas Sello Lehari, LUR van onderwys in Noordwes, en Paseka Njobe, direkteur vir skoolveiligheid, sal Donderdagoggend die skool besoek.